Pressemelding fredag 25. januar 2019

*Førdefestivalen slepper temaet og dei første artistane for jubileumsfestivalen i 2019.*

**Førdefestivalen 2019: 30 år utan grenser!**

Med slagordet ‘Verda kjem til Førde!’ har Førdefestivalen i 30 år vore ein musikalsk smeltedigel mellom fjord og fjell. I alle desse åra har publikum på festivalen fått oppleve musikk og kulturar dei på lag ikkje visst om (eller visste at dei likte). Så godt har dei likt programmet, at dei har kome tilbake år etter år, og vore med å bygge opp ein festivalsuksess det går gjetord om langt utanfor Førdes, ja, landets grenser. -Førdefestivalen har vore tru mot folkemusikkprofilen, og rundt denne har festivalen bygd opp eit svært lojalt kjernepublikum som stolar på kvaliteten og programmet til festivalen, seier Per Idar Almås, som i haust tok over som direktør etter Hilde Bjørkum.

-Med årets tema, 30 ÅR UTAN GRENSER, vil vi feire at Førdefestivalen i 30 år har vore med å bryte ned grenser mellom kulturar og musikktradisjonar i verda, seier Almås, som trur publikum på festivalen har fått oppleve folkemusikken sitt universelle språk, på tvers av kulturelle, geografiske, økonomiske, politiske og religiøse skiljeliner og grenser.

**Populære gjensyn på jubileumsgalla**I samband med 30 års-jubileet ville festivalen også gje noko ekstra til publikum, så i desember oppmoda dei følgjarane på Facebook til å komme med forslag på artistar dei ønskjer å sjå tilbake på scena i Førde. -Blant dei mange forslaga som kom inn, har vi valt ut eit knippe jubileumsartistar som i tillegg til eigen konsert, vert presenterte på årets festivalgalla, laurdag 6. juli, fortel direktøren.

Den polske stjernetrioen **KROKE** vart ønskt av mange. -Dei var her i 1998 og 2010, og det blir stor stas å få dei tilbake, seier Almås. Andre jubileumsartistar er svenske **TRIAKEL**, og detsvensk-norske festbandet **SVER**. Sistnemnde leverte ein fantastisk konsert på den internasjonale bransjemessa WOMEX i oktober. Frå Serbia har vi invitert **MARKO MARKOVIC BRASS BAND**. Marko Markovic må vel reknast som ein av dei beste trompetistane i verda, og også han var her i 2010, då som ein del av faren, Boban Markovic, sitt band.

**Sterke kvinnestemmer**Førdefestivalen fører vidare sine lange tradisjonar med å presentere sterke kvinnestemmer. **THE FORBIDDEN ORCHESTRA** er fem kvinnelege musikarar frå ulike musikktradisjonar som har slege seg saman for å formidle likskap og musikalsk ytringsfridom. -Dei faktum at dei spelar på instrument som i utgangspunktet var/er forbodne for kvinner, understrekar bodskapen i prosjektet, fortel Almås, som i tillegg har sikra seg det nyaste og heitaste fadonamnet i verda, **SARA CORREIA**, til Førde.

Den nye festivaldirektøren har sjølvsagt meir på lager, både av gjensyns-artistar og andre, nye namn. -Jubileumsprogrammet er framleis i støypeskeia, og eg kan avsløre at vi jobbar med eit par sentrale endringar i høve til tidlegare år, avsluttar Almås, som tek sikte på å ha alt i boks til heile programmet skal lanserast torsdag 4. april på Larris Scene i Førde.

**FOR INTERVJU, FOTO og GENERELL INFORMASJON:** *Torill Faleide, kommunikasjonssjef – mobil 90 73 85 27 – e-post:* *torill.faleide@fordefestival.no* *Per Idar Almås, direktør – mobil 91 54 56 03 – e-post:* *peridar.almas@fordefestival.no*

**Artistar sleppte 25. januar: Kroke (PL), Sara Correia (PT), Triakel (SE), SVER (SE/NO), Marko Markovic Brass Band (RS), The Forbidden Orchestra (SE/PA/IQ/AR)**

*Førdefestivalen er eitt av dei største fleirkulturelle arrangementa i Norge, og største festival for akustisk folkemusikk og verdsmusikk i Skandinavia. Kvart år vert omlag 300 artistar frå heile verda presenterte gjennom rundt 90 arrangement. Totalt besøkstal er 25-30 000 per år. Sidan 2010 har Førdefestivalen vore kåra til ein av dei 25 beste i sitt slag av det internasjonale tidsskriftet Songlines, og er også ranka på eksklusive festivallister i the Guardian og hos National Geographic Travel. HKH Kronprinsesse Mette-Marit er høg beskyttar for festivalen som 3.-7. juli vert arrangert for 30. gong.  Programinformasjon og andre opplysningar på* [*www.fordefestival.no*](http://www.fordefestival.no)